Samuel Adams

Awal hidup dan pendidikan

Samuel Adams Jr. lahir di Boston, jajahan Wilayah Teluk Massachusetts milik British pad 16 September 1722 (27 September mengikut tarikh baharu). kepada Samuel Adams, Sr., - seorang saudagar dan deakon gereja. - dan Mary (Fifield) Adams. Beliau salah seorang daripada 12 orang, dia termasuk tiga sahaja anak yang selamat mencecah usia tiga tahun. Mereka menganut mazhab Puritan dan hidup di Purchase Street, Boston.
Beliau menjalani pendidikannya di Boston Latin School sebelum beralih ke Harvard College pada tahun 1736. Ibu bapanya mahu Samuel bersedia menempuh pekerjaan sebagai seorang paderi, namun Samuel lama-kelamaan cenderung minatnya terhadap alam politik. Setelah beliau berjaya dalam pengajiannya berbekalkan ijazah sarjana seni (Master of Arts) tahun 1743, beliau mula memikirkan pekerjaan yang sesuai untuknya.
Beliau terfikir mahu menjadi peguam pada asalnya, namun akhirnya memutuskan menceburi bidang perniagaan. Beliau mula bekerja sebagai seorang akauntan kepada seorang saudagar bernama Thomas Cushing, tetapi tumpuannya yang terlalu memikirkan hal politik menyebabkan Cushing terpaksa mneghentikan pekerjaannya beberapa bulan kemudian. Ayah Samuel meminjamkan sejumlah £1,000 untuk memulakan pekerjaannya sendiri, namun Adams tetap tidak berminat - separuh duit tersebut diberikan kepada seorang kawan sambil memboroskan sebahagian yang lain. Beliau pula dibawa ayahnya bekerja dalam suatu perusahaan membuat malt untuk pembuatan bir di sebuah gudang berdekatan rumah mereka di Purchase Street.

Kerjaya politik awal

Pada bulan Januari 1748, Adams serta beberapa rakan seperjuangan lain terdorong melancarkan akhbar mingguan The Independent Advertiser berikutan tindakan kerajaan British memngerah rakyat secara paksa menjadi kelasi dan askar (impressment); akhbar ini menjadi wahana utama beliau menerbitkan sejumlah banyak karangan politik yang ditulisnya terutamanya didasarkan teori-teori politik John Locke.

Akta Setem

Pada tahun 1765, Parlimen United Kingdom meluluskan Akta Setem 1765 yang mewajibkan para penduduk jajahan membayar cukai terhadap semua barangan dicetak.. Khabar berita pelulusan akta ini diterima buruknya di Amerika sepertimana yang dialami semasa adanya Akta Gula. Adams menghujah bahawa kewujudan akta ini tidak sahaja melanggar perlembagaan malah akan menjejaskan ekonomi British; beliau menuntut agar suatu pemboikotan barangan British dilakukan bagi menekan Parlimen menarik balik cukai ini.

Akta Teh dan penentangan yang menyusul

Beliau antara penentang utama Akta Teh - akta tersebut diluluskan tahun 1773 oleh Parlimen United Kingdom untuk meringankan beban Syarikat Hindia Timur Inggeris, namun dibenci warga jajahan Amerika British kerana pelaksanaan ia tidak mengira atau mempertimbangkan ketiadaan perwakilan mereka dalam parlimen British itu sendiri. Apabila kedengaran khabar bahawa sebuah kapal kargo pembawa teh bernama Dartmouth tiba di Pelabuhan Boston dari London pada bulan November 1773, Adams sendiri menulis surat pekeliling yang menyeru agar suatu perjumpaan hebat segera diadakan di Faneuil Hall pada November 29; perjumpaan tersebut kemudiannya dipindahkan ke Old South Meeting House kerana bilangan hadirin tidak mampu menampung tempat asal. Perjumpaan ini meluluskan suatu resolusi usulan Adams yang menggesa kapten kapal Dartmouth berlayar keluar tanpa membayar cukai import berdasarkan peraturan yang dikenakan terhadap pencukaian kapal-kapal yang tiba di pelabuhan tersebut. Pada 16 Disember iaitu tarikh akhir syarat yang dikenakan untuk kapal Dartmouth, sebanyak kira-kira 5,000 hingga 7,000 orang - hampir separuh bilangan penduduk Boston seramai 16,000 orang - berkumpul di Old South Meeting House. Setelah para hadirin mendapat tahu bahawa Gabenor Hutchinson enggan membenarkan kapal-kapal kargo teh yang berlabuh keluar tanpa membayar sebarang cukai; para hadirin sudah hilang kesabaran mereka dan Adams cuba menenangkan keadaan memandangkan perjumpaan besar ini belum boleh bersurai dalam beberapa minit (menurut catatan saksi); namun orang ramai mula merusuh dengan hingar-bingarnya. Seramai 30 hingga 130 orang segera berpusu-pusu keluar dari balai pertemuan itu ke pelabuhan menaiki kapal Dartmouth dan dua kapal lain lalu membuang kesemua 342 buah kotak kargo teh dibawa kapal-kapal itu ke laut.
Kejadian yang dijolokkan sebagai "Jamuan Teh Boston" (Boston Tea Party) ini meskipun tidak dirancang dan di luar jangkaan Adams sendiri, namun beliau tetap mempertahankan tindakan yang dilakukan warga kota tersebut kerana ia berpunca daripada perasaan benci membuak terhadap pemerimtahan British yang tidak adil.

Keterlibatan dalam Revolusi Amerika

Beliau bersidang dalam banyak jawatankuasa penting semasa tempoh ini, terutamanya berkaitan hal ketenteraan menentang pihak British; beliau sendiri melantik George Washington sebagai panglima tertinggi Tentera Benua.

Pasca-kemerdekaan

Pada tahun 1789, Adams dilantik memegang jawatan Leftenan Gabenor (Lieutenant Governor) negeri Massachusetts baru yang merdeka. Beliau berkhidmat dalam jawatan tersebut sehingga kematian John Hancock tahun 1793 di mana beliau mengambil alih jawatan John sebagai Gabenor negeri itu. Beliau bersara setelah tempoh jawatannya sebagai gabenor tamat tahun 1797. Pada ketika ini, jasmaninya semakin lemah dipercayai akibat menghidap tremor esensial yang menyebabkan beliau tidak mampu menulis lagi pada senja usianya.
Beliau meninggal dunia ketika berusia 81 tahun pada tanggal 2 Oktober 1803. Mayatnya disemadikan di Granary Burying Ground, Boston.